รองรับผู้โดยสารช่วงเทศกาลสงกรานต์ คาดว่าเดินทางเพิ่มขึ้นกว่าร้อยละ 106 หรือประมาณ 55,000 คนต่อวัน
นายกิตติพงศ์ กิตติขจร ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) หรือ ทอท. คาดการณ์ว่าระหว่างวันที่ 9 – 18 เมษายนนี้ จะมีผู้โดยสารทั้งภายในและต่างประเทศมาใช้บริการที่ท่าอากาศยานสุวรรณภูมิเพิ่มขึ้นประมาณ 551,665 คน หรือเฉลี่ยวันละ 55,167 คน ขยายตัวในภาพรวมเพิ่มขึ้นร้อยละ  106.59 ในส่วนของเที่ยวบิน คาดว่าจะมีเที่ยวบินให้บริการรวมทั้งสิ้นประมาณ 4,715 เที่ยวบิน หรือเฉลี่ยวันละ 472 เที่ยวบิน เพิ่มขึ้นร้อยละ 0.68  โดยในจำนวนเที่ยวบินทั้งหมดนี้ มีสายการบินประจำและสายการบินเช่าเหมาลำจำนวน 7 สายการบิน ขอเพิ่มเที่ยวบินพิเศษ รวมทั้งสิ้น 173 เที่ยวบิน เพื่อรองรับปริมาณการเดินทางเพิ่มขึ้น ท่าอากาศยานสุวรรณภุมิ ได้จัดเตรียมบำรุงรักษาสิ่งอำนวยความสะดวกด้านต่างๆ ให้มีสภาพสมบูรณ์พร้อมใช้งานก่อนที่จะถึงวันหยุดยาวในช่วงเทศกาลสงกรานต์ โดยปฏิบัติตามหลักปฏิบัติของกระทรวงสาธารณสุขอย่างเคร่งครัดนอกจากนี้ เพื่อเป็นการช่วยลดภาระค่าใช้จ่ายของผู้โดยสารและผู้ใช้บริการท่าอากาศยานสุวรรณภูมิ ได้ยกเว้นค่าบริการจอดรถยนต์ที่ลานจอดรถระยะยาวโซน C ตั้งแต่วันจันทร์ที่ 11 เมษายน 2565 เวลา 00.01น. ถึงวันอาทิตย์ที่ 17 เมษายน 2565  เวลา 24.00 น. รวม 7 วัน โดยลานจอดรถโซนดังกล่าวสามารถรองรับรถยนต์ได้จำนวน  718 คัน พร้อมจัดรถ Shuttle Bus สาย A วิ่งให้บริการรับ - ส่ง ผู้โดยสารทุก ๆ 15 นาที ฟรี ตลอด 24 ชั่วโมง และขอความร่วมมือผู้โดยสารที่เดินทางเที่ยวบินระหว่างประเทศควรเผื่อเวลาสำหรับการเดินทางมายังท่าอากาศยาน ประมาณ 3 ชั่วโมง และเที่ยวบินภายในประเทศควรเผื่อเวลาเดินทางประมาณ 2 ชั่วโมงก่อนเที่ยวบินออก สอบถามข้อมูลเพิ่มเติม ได้ที่ AOT Contact Center หมายเลขโทรศัพท์ 1722 ตลอด 24 ชั่วโมง